Polisie onbewus van Malema-intimidasieJulius Malema, leier van die Ekonomiese Vryheidsvegters (EFF) Foto: enca.com Nkosinathi Nhleko, minister van polisie, het ŉ beroep op Julius Malema, leier van die EFF, gedoen om ŉ saak van beweerde polisie-intimidasie aan te meld. Malema beweer hy is Sondagaand in Sandton deur gewapende polisiebeamptes uit sy motor gedwing, nadat sy motor na bewering by die Grayston-afrit deur ŉ “wit ongemerkte wa” van die pad getrek en ŉ verdere 10 polisiemotors binne oomblikke op die toneel was. Die polisiebeamptes het glo uit die motors geklim, hul vuurwapens op sy motor gerig en hom gedwing om uit te klim. Malema beweer hy het uitgeklim, maar die polisie het niks gedoen nie en glo beweer dit was ŉ fout, waarna hy toegelaat is om te ry. Nhleko het in ŉ verklaring gesê die polisie neem kennis van die beweringe en Malema versoek om by sy naaste polisiestasie aan te meld sodat meer besonderhede ingewin kan word om die beweerde voorval behoorlik te ondersoek. “Daar is geen doel om die polisie van iets te beskuldig en dan nie die nodige stappe te doen sodat die klagte behoorlik ondersoek kan word nie,” het Nhleko gesê. Hy het gesê indien enige polisiebeampte nie binne die polisie se gedragskode opgetree het nie, sal teen die beamptes opgetree word. Nhleko het ook ŉ beroep op Malema gedoen om die beweerde voorval by die Onafhanklike Polisie Ondersoek Direktoraat (Opod) aan te meld, sodat dié instelling dit onafhanklik van die polisie kan ondersoek. “Versuim om dit aan te meld, word beskou as ŉ poging om die reputasie van die polisie te skaad,” het Nhleko gesê. Mbuyiseni Ndlozi, woordvoerder van die EFF, het vroeër in ŉ verklaring gesê die EFF beskou die voorval as “intimidasie” en dit is glo duidelik dat Malema deur die “vyand” agtervolg word. Ndlozi het gesê Malema was in Soweto vir ŉ vergadering en die “wit wa” het hom vermoedelik van daar af agtervolg. “Die mense van Suid-Afrika en die wêreld moet weet die huidige regime begin gewelddadig raak. Ons sal die mense oor elke voorval inlig, want hulle moet weet in watter toestande ons sake moet doen,” het Ndlozi gesê. Ndlozi het Maandagoggend aan die media gesê hulle beplan nie om ŉ klagte aanhangig te maak nie. Hy kon nie weer vir kommentaar bereik word nie.